Guvernul va iniția un proiect de lege astfel încât fugarii care încearcă să scape de executarea pedepselor să suporte costurile aducerii în țară, a anunțat joi Marcel Ciolacu, la începutul ședinței de Guvern.
"Venim azi cu noi prevederi capabile să descurajeze fenomenul condamnaților care părăsesc țara înaintea sentinței finale" a spus premierul Marcel Ciolacu.
Tot mai mulți fugari celebri au fost aduși în România primind un spor de pedeapsă, a adăugat Ciolacu.
Guvernul propune o modificare legislativă care înseamnă că fugarii vor suporta cheltuielile pe care statul român le face pentru aducerea lor în țară.
"Vrem să-i punem să plătească să suporte costurile operațiunilor derulate de stat pentru a-i găsi și a-i aduce în țară", a explicat Marcel Ciolacu.